
Az iszkémiás prekondícionálás és az iszkémiás posztkondícionálás hatékonyságának echocardiographiás összehasonlítása nőstény patkány szíveken

Bevezetés: Mind az iszkémiás prekondícionálás (IPre), mind a posztkondícionálás (IPost) jól ismert endogén adaptációs mechanizmusa a szívizomnak. Kevésbé ismert, hogy a két kondícionálás közül melyik a hatékonyabb védő mechanizmus szívinfarktust követően.
Módszerek: Kísérleteinkben nőstény Wistar patkányokat 4 csoportra osztottunk. Az első csoport áloperáción esett át, a második csoportban 30 perc iszkémiát hoztunk létre a bal leszálló koronária leszorításával, melyet reperfúzió követett, a harmadik csoportban in vivo prekondícionálást alkalmaztunk az iszkémia előtt 3 ciklusban (3 min iszkémia/5 min reperfúzió) ill. a negyedik csoporton in vivo posztkondícionálást hajtottunk végre az iszkémiát követően 3 ciklusban (30 mp iszkémia/30 mp reperfúzió). Egy héttel a műtéteket követően megmértük a szérum troponin I (TnI) szintjét az infarktus méretének megítélésére ill. echocardiografiával vizsgáltuk a szív morfológiáját és funkcióját.
Eredmények: A szérum TnI szignifikánsan nőtt az iszkémiás csoportban az áloperálthoz képest (86,6±11,2 vs. 1,6±0,3 ng/ml; p<0,05), de mind az IPre, mind az IPost szignifikánsan csökkentette a TnI koncentrációt az iszkémiás csoporthoz képest (43,3±11,3 ill. 62,5±12,7 vs. 86,6±11,2 ng/ml; p<0,05). A morfológia paraméterek közül csak az IPre, csökkentette szignifikánsan a bal kamrai végdiasztolés (5,0±0,3 vs. 6,2±0,3 mm; p<0,05) és végszisztolés (2,6±0,4 vs. 3,9±0,4 mm; p<0,05) átmérőt az iszkémiás csoporthoz képest. A funkcionális adatok közül egyik kondícionálás sem javította szignifikánsan a bal kamrai ejekciós frakciót ill. a jobb kamrai frakcionális területváltozást (FAC) az iszkémiás csoporthoz képest.
Megbeszélés: Megállapíthatjuk, hogy szívinfarktust követően egy héttel csak az IPre javította a morfológiai paramétereket, azonban egyik kondícionálás sem befolyásolta a szív funkcióját patkány kísérletes infarktus modellben.
Támogató: Baross INFRA



